विपक्षी एकता के लिए सभी दलों की होगी मीटिंग, ललन बोले- जल्द बताएंगे जगह और टाइम
Nitish Kumar Meets Congress President Mallikarjun Kharge, अगले साल होने वाले लोकसभा चुनाव को लेकर बिहार के मुख्यमंत्री नीतीश कुमार विपक्षी एकता की मुहिम में जुटे हैं। वे आज दिल्ली में कांग्रेस प्रेसिडेंट मल्लिकार्जुन खड़गे से मुलाकात करेंगे।
2024 लोकसभा चुनाव को लेकर बिहार के मुख्यमंत्री नीतीश कुमार विपक्षी एकता की मुहिम में जुटे हैं। उन्होंने आज दिल्ली में कांग्रेस प्रेसिडेंट मल्लिकार्जुन खड़गे से मुलाकात की। डिप्टी सीएम तेजस्वी यादव मीटिंग में नहीं गए। इस दौरान कांग्रेस नेता राहुल गांधी और JD(U) अध्यक्ष ललन सिंह और मंत्री संजय झा भी उपस्थित रहें।
40 दिन में नीतीश कुमार की कांग्रेस अध्यक्ष खड़गे और राहुल गांधी से यह दूसरी बार मुलाकात है। बैठक के बाद ललन सिंह ने कहा कि विपक्षी एकता के बारे में जो सहमति बनी थी, आज उस पर विस्तार से बात हुई। विपक्षी एकता के लिए सभी दलों की एक बैठक होगी, जिसके लिए जगह, समय और तारीख अगले 2-3 दिन में तय हो जाएगी।
आज की मीटिंग में नहीं दिखें डिप्टी सीएम तेजस्वी यादव
इससे पहले 12 अप्रैल को सीएम नीतीश ने दिल्ली में कांग्रेस प्रेसिडेंट और राहुल गांधी से मुलाकात की थी। आज की मुलाकात में नीतीश के साथ बिहार के डिप्टी सीएम तेजस्वी नहीं दिखें। सीएम के आज बिहार लौटने की संभावना कम है। सीएम ने विपक्षी एकता की मुहिम को लेकर रविवार को दिल्ली के मुख्यमंत्री अरविंद केजरीवाल से मुलाकात की थी। इस दौरान डिप्टी सीएम तेजस्वी यादव भी नीतीश के साथ पहुंचे थे।
तेजस्वी ने केंद्र पर साधा निशाना
केजरीवाल से मुलाकात के बाद तेजस्वी यादव ने केंद्र सरकार पर निशाना साधा। उन्होंने कहा जहां भी बीजेपी की सरकार नहीं है, उन्हें परेशान किया जा रहा है। ये लोकतंत्र पर खतरा है। संविधान बदलने की कोशिश हो रही है। साथ ही कहा कि अध्यादेश वाले मामले में वो केजरीवाल के साथ हैं।
वहीं अरविंद केजरीवाल ने बताया कि वो 23 मई को पश्चिम बंगाल की मुख्यमंत्री से मुलाकात करेंगे। वो हर दल के नेता से मिलकर समर्थन मांगेंगे, ताकि राज्यसभा में इस अध्यादेश को पास होने से रोका जा सके।
बता दें कि सुप्रीम कोर्ट ने दिल्‍ली में पुलिस, कानून-व्यवस्था और भूमि को छोड़कर अन्य सभी सेवाओं का नियंत्रण दिल्ली सरकार को सौंप दिया था। लेकिन अध्यादेश लाकर केंद्र ने इस फैसले को पलट दिया है। केजरीवाल ने इस मुद्दे पर राज्यसभा में समर्थन की अपील की है।
12 अप्रैल को कांग्रेस अध्यक्ष से मिले थे
12 अप्रैल को नीतीश कुमार और तेजस्वी यादव दिल्ली में कांग्रेस अध्यक्ष मल्लिकार्जुन खड़गे के घर राहुल गांधी से मिलने पहुंचे थे। मुलाकात के बाद नीतीश और राहुल ने मीडिया से बातचीत की। नीतीश कुमार ने कहा कि हमारी विपक्षी एकता पर बात हुई है। ज्यादा से ज्यादा पार्टियों को एक साथ लाने की कोशिश है। हमारी सकारात्मक बातचीत हुई है।
राहुल गांधी ने कहा कि नीतीश जी की पहल बहुत अच्छी है। विपक्ष को एक करने के लिए ऐतिहासिक कदम उठाया गया है। देश पर आक्रमण के खिलाफ लड़ेंगे।
पटना में जल्द होगी बैठक
दरअसल मुख्यमंत्री नीतीश कुमार विपक्षी एकता को लेकर पटना में बैठक करने वाले हैं। यह बैठक इसी हफ्ते होनी है। इस हफ्ते तमाम विपक्षी नेताओं को पटना बुलाकर बैठक करनी है। ऐसे में अरविंद केजरीवाल, ममता बनर्जी, अखिलेश यादव, शरद पवार, उद्धव ठाकरे, कांग्रेस की तरफ से मलिकार्जुन खड़गे, लेफ्ट के प्रमुख नेता महत्वपूर्ण हैं। जिन्हें इस बैठक में शामिल होना है।
सिद्धारमैया के शपथ ग्रहण के लिए टली थी बैठक
पटना में विपक्षी एकता को लेकर बैठक पिछले हफ्ते होने वाली थी। लेकिन, कर्नाटक विधानसभा चुनाव होने और उसके परिणाम और कांग्रेस की जीत के बाद शपथ ग्रहण तक इस बैठक को टाल दिया गया था। मुख्यमंत्री नीतीश कुमार ने पहले यह कहा है कि कर्नाटक के शपथ ग्रहण के तुरंत बाद पटना में विपक्षी एकता को लेकर बैठक की जाएगी। तो उसी कवायद में मुख्यमंत्री नीतीश कुमार बेंगलुरु से सीधे दिल्ली पहुंचे हैं। मुख्यमंत्री नीतीश कुमार आज और कल दिल्ली में रहेंगे।
नीतीश की दिल्ली दौरे से जुड़ी दूसरी खबर भी पढ़िए...
40 दिन में केजरीवाल से दूसरी बार मिले नीतीश:केजरीवाल ने दिल्ली सर्विसेज पर केंद्र के अध्यादेश पर मांगा समर्थन; विपक्षी एकता पर भी चर्चा
नीतीश कुमार विपक्षी एकता की मुहिम को लेकर एक बार फिर दिल्ली में हैं। दिल्ली में आज बिहार के मुख्यमंत्री ने दिल्ली के सीएम केजरीवाल से मुलाकात की। 40 दिनों में केजरीवाल से नीतीश कुमार की ये दूसरी मुलाकात है। आज की मुलाकात में दिल्ली के सीएम ने नीतीश कुमार और तेजस्वी यादव से दिल्ली में सर्विसेज़ मामले में केंद्र की ओर से लाए गए अध्यादेश के खिलाफ समर्थन मांगा है। पूरी खबर पढ़ने के लिए क्लिक करें।